MANEIRO LABAYEN (UPyD, 2014-02-06):
"Lerrook idazten ditut GALek eraildako Juan Carlosen alargun gisa. Historiaren une batean estatu-terrorismoa erabili zuen gobernu nazional baten biktima gisa idazten dut.
"ETAren biktimek, zeinaren jarduna baita Euskadiko ezaugarri bereizgarria, nahiz GALen eta bestelako talde terroristen biktimek bizi duten errealitatea eta polizaren gehiegikeriak jasan dituztenek bizi dutena oso desberdina da. Bi errealitate horiek parekatzea ezmorala da, ezdeustu egiten du terrorismoa ustezko gaizkile batzuen itsasoan, segurtasun-indarren bortxakeria sistematikoki erabili zutela iradokitzen du eta ez die batere mesederik egiten belaunaldi berriei.
"Terrorismoaren helburua terrorea sistematikoki erabiltzea da, konstituzio-ordena iraultzea eta bake publikoa errotik asaldatzea. Horrek ez dauka inolako zerikusirik poliziaren gehiegikeriekin.
"Ikasgeletan biktimek egindako kontakizunen helburua terrorismoa deslegitimatzea izan behar luke, gazteak sentsibilizatzeko eta bortxakeriaren bidez ideiak ezin direla inposatu adierazteko. Orain, zein biktimari entzun nahi dieten aukeratzeko aukera ematen zaie. Maltzurkeria hutsa da. Ezker erradikalak kontrolatutako herri bateko zein ikastetxe ausartuko da ETAren biktima bat eramatera?
"Hasieran, kolektiboarekiko enpatia sortzeko eman zen biktimek ikasgeletan beren testigantzak azaltzeko aukera, baina hezkuntza-programa horretan bertan poliziaren gehiegikerien biktimen testigantzak ere sartzen badira, erresumina sortuko da jende zintzoa defendatzeko beren bizia eman zuen erakunde bateko, alegia, Segurtasun Indarretako kideekiko".
GALen biktima izan zen García Goenaren alargun Laura Martínek atzo idatzitako artikuluaren zati bat zen hori.
Gu ados gaude artikulu honen funtsarekin, ados gaude defendatzen dituen printzipio demokratikoekin, eta, bistan denez, horregatik aurkeztu genuen bere garaian interpelazioa eta gaur defendatzen dugun mozioa.
Azkenean, hiru puntuko erdibideko zuzenketa bat sinatu dugu Alderdi Popularrarekin:
"Eusko Legebiltzarrak adierazten du hezkuntza gure gizartearen funtsezko zutabea dela eta printzipio eta balio demokratikoetan oinarritu behar duela. Euskadin, terrorismoa deslegitimatzen lan egingo duen eskola bat ere behar dugu, biktimen memoriaren eta duintasunaren alde, eta gizarte aske eta justu bat eraikitzeko oinarrizko baldintza gisa.
"EAEko ikasgeletan terrorismoak kalteturikoen testigantza zuzenak bultzatzeko Biktima Hezitzaileen programarekin jarraitzearen alde dago Eusko Legebiltzarra.
"Eusko Legebiltzarra ez dago ados programa horretan poliziaren biktimak sartzearekin, Eusko Jaurlaritzaren proposamen horrekin, arreta desbideratu egiten delako eta jatorrizko programaren funtsezko funtzioa desitxuratzen delako eta ETAren terrorismoa, gaur egun zenbait erakundek, ordezkari politikok eta alderdi politikok babesten eta justifikatzen duten bortxakeria bakarra, itsaso zabal batean urtzen uzten delako".
Hori da Alderdi Popularrarekin sinatu dugun erdibidekoa, eta eskerrak eman nahi dizkiet agertutako prestutasunagatik.
Euzko Alderdi Jeltzaleak, berriz, Bake eta Bizikidetza Lantaldearen gela ilunera eraman nahi gaitu berriro ere. UPyDri dagokionez, ez du halakorik lortuko, saiatu arren.
Euzko Alderdi Jeltzaleari eta Eusko Jaurlaritzari bost axola zaizkie poliziaren biktimak. Euzko Alderdi Jeltzaleak eta Eusko Jaurlaritzak biktimak horiek erabili besterik ez du egin nahi. Euzko Alderdi Jeltzaleak eta Eusko Jaurlaritzak nahi duten bakarra da ETAren terrorismoa gaizkiaren ozeanoan ezdeustu, gatazka politikoaren teoria faltsuari eutsi ahal izateko.
Euzko Alderdi Jeltzaleak eta Eusko Jaurlaritzak terrorismoaren biktimen testigantzak ezdeustu nahi dituzte, Bake eta Bizikidetza plan onartezinak nahi duen modu berean. Euzko Alderdi Jeltzaleak eta Eusko Jaurlaritzak balioa kendu nahi diote ETAk erasotakoen diskurtsoari.
Euzko Alderdi Jeltzaleak eta Eusko Jaurlaritzak ETAren izatea zuritu nahi dute. Euzko Alderdi Jeltzaleak eta Eusko Jaurlaritzak ETAk egindako mina zuritu nahi dute. Duela aste batzuk Maite Pagazaurtunduak esan zuen moduan, "Biktima guztiak, bat ere egon ez dadin". Hori da helburua.
Eusko Jaurlaritzak kontra egin izan die historikoki ETA garaitzea helburu zuten Espainiako gobernuek bultzatutako neurriei. Kontra egin zion Alderdien Legearen aplikazioari, kontra egin zien ETA ahuldu zuten jarduera politiko eta judizial guztiei, eta ondorioz, ezin izan zen ETA nahi bezain azkar garaitu, eta, halaber, kontra egin zion ikasgeletan terrorismoaren biktimek parte hartzeari, neurri gogortzat hartzen zuelako. Ahalik eta zangotraba gehien jarri zituen, terrorismoaren biktimen presentzia saihesteko.
Duela minutu batzuk, uko egin dio kale borrokako ekintzak kondenatzeari. Duela hiru egun, EH Bilduren eskutik, Legebiltzarrak EITBri terrorismoaren biktimei buruzko zenbait programa  - terrorismoaren biktimei ahotsa ematea helburu dutenak -  egin ditzan eskatzea galarazi zuen batzorde batean. Horixe da Euzko Alderdi Jeltzaleak terrorismoaren biktimekin duen konpromisoa.
Eta Euzko Alderdi Jeltzalearen ildo koherente horri jarraituz, orain, poliziaren biktimen presentzia eskatzen du, dena nahasteko eta lehen aipaturiko helburuak erdiesteko. Orain, poliziaren biktimen presentzia proposatzen du, esan bezala, ETAren terrorismoa ezdeusteko, garrantzia kentzeko eta guztia nahasteko.
Terrorismoaren biktimen presentzia ezinbestekoa da, gaur egun, oraindik ere, euskal gizartearen zati batek eta politikako eta erakundeetako ordezkari batzuek jarraitu egiten baitute ETAren historia kriminalarekin. Horregatik, ezinbestekoa da terrorismoaren biktimen presentzia. Biktimei ahotsa emateko eta talde terroristaren historia eta ideiak deslegitimatzeko.
Batzuek esango digute biktima guztiek merezi dutela aitortza eta guztiek dutela justizia jasotzeko eskubidea, eta esango digute ez dagoela izateko arrazoirik duen bortxakeriarik. Baina hori ez da kontua. Eusko Jaurlaritzak egin nahi duen parekatzea da arazoa. Kontua da, gaur egun, inork ere ez dituela aldezten tortura edo poliziaren gehiegikeriak; ez dago horren alde dagoen ordezkari politikorik edo alderdi politikorik, baina bai ETAren terrorismoa aldezten dutenak.
Horregatik, ezinbestekoa da terrorismoaren biktimak EAEko ikasgeletara joatea. Horregatik, gure ustez, ez dira poliziaren biktimen testigantzak sartu behar, benetako helburua esandakoa delako: ETAren terrorismoa ezdeustea eta gatazka politikoaren teoria defendatzea. Hori da, beraz, proposatutako mozioaren eta sinatutako erdibidekoaren helburua.
Hezkuntza-komunitateak oso eginkizun garrantzitsua du, eta hori azpimarratu beharra dago. Baina, zoritxarrez, azken boladan ez du bete eginkizun hori, hezkuntza-komunitatearen zeregina guztiz garrantzitsua izanik terrorismoa deslegitimatzeko. Hezkuntzaren papera, hezkuntzaren funtsezko papera, irakasleek joka dezaketen eta jokatu behar duten funtsezko papera, zeina ziur bainago, azkenean, beteko dutela, irakasleek bete behar baitute. Beraz, hor dago hezkuntzaren balioa, eta Hiritartasunerako Hezkuntzaren gisako irakasgaiek bete dezaketen paper garrantzitsua, balio demokratikoak defendatzeko; legeak eta gure bizikidetza-esparruak errespetatzearen garrantzia azpimarratzeko; gazteei azaltzeko legeak alda daitezkeela, baina ezarrita dauden prozedurak bete behar direla; gazteei ikusarazteko ahotsa eta hitza erabili behar direla beti ideia politikoak defendatzeko; EAEko gazteei adierazteko desberdina dena ulertu egin behar dela.
Aniztasuna, giza eskubideak, desberdintasunaren balioa, tolerantzia; horixe da hezkuntzak, hezkuntza-komunitateak eta irakasleek jokatu beharreko paper garrantzitsua. Eta horri guztiari ikasgeletan terrorismoaren biktimen presentzia gaineratu behar zaio, eta gaineratzen zaio, bistan denez.
Beraz, hori da sinatu dugun eta defendatzen dugun erdibidekoa, ziur baikaude gai honetan baditugula arrazoiak eta arrazoia dugula defendatzen duguna defendatzeko.
Eskerrik asko.